AlexejDobrolubov/national_council_slovak_2010 huggingface dataset:
5. schôdza NR SR - 1.deň - B. popoludní
Dátum: 2016-06-07
Poslanec: Kvorka, Ján (SMER - SD)
Druh vystúpenia: Vystúpenie s faktickou poznámkou

19. Ďakujem pekne, pán predsedajúci, za slovo. Tak mali sme si možnosť zase vypočuť od človeka spústu táranín, somarín, sprostostí a žiadnych faktov, urážania a ničoho iného, čo by bolo potrebné na tejto pôde predniesť. Pán Matovič sa tu pasuje do pozície voľajakého spasiteľa a popritom si neuvedomuje, že je to človek, ktorý otravuje ľudí v slovenských domácnostiach svojím zdrapom papiera, ktorý nikto nečíta, bezcenným, a pchá im to tam do tých poštových schránok bez toho, že by si pýtal dovolenie, či to môže robiť alebo nemôže. Podľa toho sa správa aj tu v tomto parlamente. Obviňuje nás o tom, že sme my voľajakí podvodníci. No treba povedať konkrétne, v čom som ja podvodník? Ja veľmi rád, veľmi rád potom vysvetlím, nech mi dá dôkaz, aký som ja podvodník. Pretože podvodník, ako sa hovorí "súdim teba podľa seba", ste vy, pán Matovič, vy ste bezprostredne pred daňovou kontrolou previedol na svojho zamestnanca podnik k tomu, aby ste štát podvodom obrali o peniaze. Toto je pravda a o tomto, som myslel, že budete rozprávať, ale k tomuto ste sa vôbec neschýlili. Na osobné invektívy som neklesol tak, ako vy, vám tuná odpovedať nebudem. Ale len tak a v dobrom vám hovorím, že veľmi rád sa s vami porozprávam mimo tejto budovy, ktorú si vážim a ctím a môžem vám povedať, že po tom rozhovore vám bude hore kopcom ľahšie, ako dolu kopcom. To si zapamätajte. (Reakcie z pléna.) Hrnčiar, Andrej, podpredseda NR SR 20. Poprosím, kľud. Kvorka, Ján, poslanec NR SR 21. Samozrejme, ešte som neskončil pán predsedajúci, ja ešte chcem dokončiť, pretože vyzýval tuná pán Matovič vyzýval tuná k dajakej podpore ministrovi. Áno, pán minister Kaliňák má moju podporu... (Prerušenie vystúpenia časomerom.)
5. schôdza NR SR - 1.deň - A. dopoludnia
Dátum: 2016-06-07
Poslanec: Kvorka, Ján (SMER - SD)
Druh vystúpenia: Vystúpenie s faktickou poznámkou

86. Ďakujem za slovo, pán predsedajúci. No v prvom rade si myslím, že by mala zavládnuť v tejto sále určitá slušnosť, čiže dneska je Roberta, ja chcem pánovi ministrovi popriať zdravie, šťastie a plno sily, pretože ľudia, ktorí tuná toto spôsobili, navodzujú atmosféru, ktorá s tým nemá nič spoločné. No a samozrejme idem reagovať na predrečníka, čiže na pána Lipšica, kde je zaujímavé, že pánovi Lipšicovi akože nevadí, že bolo tu už spomenuté, že ich vtedajší koaličný partner predseda SaS pán Sulík sa vtedy stretával so spochybnenou osobou pánom Kočnerom, ale to je všetko v poriadku. Poďme ďalej. Pán Lipšic a pán Matovič vyčítajú predaj firmy a prenos účtovníctva na inú firmu. No aký je rozdiel v tom, ktorý spôsob presne kopíruje to, čo spravil pán Matovič osobne, keď bezprostredne pred daňovou kontrolou previedol svoju firmu na svojho zamestnanca. Zamyslite sa nad tým, v čom je, v čom je rozdiel. Ďalej o tom odpočte dépéhačky by som mohol hovoriť, ale pretože je krátkosť času, poukážem len na zopár káuz, pretože pán Lipšic sa tuná zaoberal minulosťou - kauza kupovania poslancov, kde bol namočený bezprostredne. Ďalej nákup Fabie, môžeme o tom rozprávať, bol pri tom pán Lipšic. Ďalej môžem hovoriť a podrobne o veci prieskume verejnej mienky, kde pán Lipšic si dal na seba, na svoju osobu urobiť prieskum verejnej mienky za 2,39 milióna Sk v tej dobe. Zamyslite sa, ktorí ľudia to... (Prerušenie vystúpenia časomerom.)
4. schôdza NR SR - 3.deň - A. dopoludnia
Dátum: 2016-05-19
Poslanec: Kvorka, Ján (SMER - SD)
Druh vystúpenia: Vystúpenie s faktickou poznámkou

Ďakujem za slovo, pán podpredseda. Pán poslanec Mihál, no v úvode ste si vo svojom príhovore neodpustili zaútočiť zase na politickú stranu SMER. To by som vám chcel len tak troška pripomenúť, že mali by ste si robiť poriadky vo vlastných radoch, pretože dopočúvame sa o kadečom, čo sa u vás deje. Nemajte starosť o nás, nebojte sa. Myslím si, že aj Zákonník práce je vyvážený a štandardný. Týmto, čo vy navrhujete, sa chcete vrátiť pred 1. máj 2015, kedy žili zamestnanci, robotníci v sociálnej neistote. Agentúry zamestnávali zamestnancov aj 5, aj 8 rokov. Ja som toho názoru, že ak zamestnávateľ potrebuje zamestnanca na viac rokov, tak by ho mal zobrať do pracovného pomeru a mal by ten zamestnanec pracovať pri ňom naplno v pracovnom pomere. Som o tom presvedčený a myslím si, že to je to spravodlivé a správne, čo by malo byť. A na záver by som chcel dodať, pán poslanec, že toto je dohoda sociálnych partnerov. Toto neni výmysel tak, ako ste tu poukazovali a útočili na nás, na SMER, to je dohoda sociálnych partnerov v Zákonníku práce, ktorý je štandardný a vyvážený.
9. schôdza NR SR - 2.deň - B. popoludní
Dátum: 2016-09-07
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

16. Pán poslanec Bublavý, k slobode prejavu ste toho veľa nepovedali, pretože asi k tomu ani veľa povedať neviete okrem toho, čo vám pošlú z Úradu vlády. Zabudli vám tam ešte povedať, že aj za potopu, keď bola Noemova archa, som ešte zodpovedal? To máte...(reakcia z pléna), to máte, to ste si sám napísali? (Reakcia z pléna.) Tak beriem to späť, to ste ma prekvapili v tomto. Ale poviem vám konkrétnu vec k slobode prejavu, že je veľmi zaujímavé, ja už som k tomu napísal pomerne dlhší článok, odporúčam vám si ho prečítať, lebo to spomínajú ľudia vášho kalibru asi pri Gorile vodné delá. Ja som bol na hradnom kopci a bol som aj v nemocniciach, bol som navštíviť policajtov, ktorí boli zranení chuligánmi zo Slovanu a z Trnavy. Nebol zranený nikto z demonštrantov, boli zranení policajti, dokonca boli vážne zranení na Kramároch. Že máte tú hanbu takýto hoax v parlamente vôbec vyťahovať, že máte vôbec tú hanbu, bez toho, aby ste si vôbec zistili skutočnosti, ktoré sú verejne známe! Koniec koncov, keď vtedy bola demonštrácia, to bolo 3. februára, bolo to 6 týždňov pred voľbami, prečo vtedy SMER nekričal, 6 týždňov pred voľbami, ako boli porušené nejaké slobody, prečo?! Lebo neboli. To si potom vymysleli ľudia podobní vám, predpokladám, po voľbách, ale to už je, samozrejme, že trošku iný príbeh. A keď sa ešte vrátim ku kolegom, čo tiež reagovali, len jedna poznámka. Totižto ten problém je ten, že nemám pochybnosti o tom, že keby oni boli pri moci, tak zakážu iné extrémistické prejavy akože, ktoré sa im nepáčia, iných farieb, predpokladám, ako to bolo spomenuté. Sloboda prejavu je len jedna podľa mojej mienky a z akejkoľvek strany ju obmedzovať je chybné.
9. schôdza NR SR - 2.deň - A. dopoludnia
Dátum: 2016-09-07
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

46. Ďakujem. Ja som očakával, že poslanci vládnej koalície povedia k tým dieram v zákone, že vlastne nie sú, že je to všetko v poriadku. To svedčí o odbornej pripravenosti a úrovni mojich kolegov, že povedia, prečo tam nie sú licencované subjekty, aký to má význam, ale nepovedali k tomu, samozrejme, že nikto nič. K tomu, čo hovoril pán poslanec Tomáš, no, schránkové firmy a SDKÚ. Pán poslanec, teda ja som nebol v SDKÚ, ale ak sa v tejto sále dobre rozhliadnete, tak zistíte, že tu sú ľudia, ktorí boli v tom čase a potom v SDKÚ. Takže celkom neviem, že na koho ste tú faktickú poznámku smerovali, lebo predpokladám, že nie na pani ministerku Žitňanskú. Takže bolo by dobré predtým trošku možno pouvažovať. Druhá vec je, ja som rád, že pán predseda Bugár potvrdil, že teda ÚVO bude mať MOST, a áno, je to výmenou za námestníka SIS. To znamená, je to absolútna pravda a myslím, že to len odhaľuje vašu mentalitu, mentalitu proste čistého biznisu a obchodu, ktorú ste veselo zaviedli v Národnej rade. Vy hovoríte, pán kolega Bugár, o tom, teraz reagujem na vás, to je, myslím, že tiež prejav veľkej slušnosti sa tváriť, že máte závažnú debatu s pánom Glváčom, hovoríte o tom, že kto koho ovplyvnil. No vy ste tvrdili, že ako MOST bude vo vláde, ako budete pekne ovplyvňovať premiéra Fica. Sa mu to naozaj, sa vám to veľmi darí, je z vás úplne iný človek. Posledná poznámka je ku kolegyni k podpredsedníčke Nicholsonovej. Čo považujem za neslušné, je, aby sa v tejto sále ktokoľvek montoval do osobného života našej kolegyne. To, ako si to ona zariadi so svojím partnerom, je jej súkromná vec, ako je to súkromná vec každého jedného z nás, ako si to zariadi. Je to dokonca neslušné, keď to niekto komentuje.
9. schôdza NR SR - 1.deň - B. popoludní
Dátum: 2016-09-06
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

183. Ďakujem, pani poslankyňa, bolo to pomerne, pomerne presné a budem o tom rozsiahlejšie v mojom vystúpení v rozprave hovoriť. Hlavný cieľ by mal byť ušetriť peniaze štátu na rôznych tendroch. Ak si pozriete doložku finančných náležitostí, tak tam nie je úspora žiadna, tam sú len náklady asi 330-tisíc eur. Čiže čo tým vlastne chceme dosiahnuť, týmto zákonom? Ten zákon nepokrýva licencované činnosti, čo je asi odkaz pre diaľničný tender, mýtny tender. A dôvod, ktorý uviedlo ministerstvo, ak mám správnu informáciu, bolo, že to je nad rámec programového vyhlásenie vlády. Tak potom mi to príde, že sa len, ideme odfajknúť si nejakú vec, ktorú presadil MOST do vládneho programu, a to je všetko. Ja budem hovoriť vo vystúpení o tom, že akým spôsobom už dnes niektoré finančné skupiny ustanovenia zákona ľavou zadnou obídu cez, aké finančné schémy, konkrétne finančné schémy, ku ktorým sa aj priznávajú ony, že to robia cez rôzne úverové vzťahy. Ale to kľúčové, čo pani poslankyňa Remišová povedala, je, že aj keď, že to je skôr taká nálepka. Ak by som mal zhodnotiť pri vláde problematiku boja proti korupcii, že na jednej strane toho kolegu, čo máte za ministra vnútra, tento zákon, je to asi jedna ku sto, asi jedna ku sto. Preto sa mi zdá, že skôr to je len, aj tá štruktúra zákona, len odfajknúť to, čo sa MOST-u podarilo presadiť. Však aj malé kroky sú dobré, fajn. Len sa netvárme, že toto je nejaký kľúčový krok boja proti korupcii, lebo nie je. Je to malý, malý krok.
9. schôdza NR SR - 1.deň - B. popoludní
Dátum: 2016-09-06
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

24. Ja už som, keď sme odvolávali v minulom období ministra Čisláka, tuším sa pýtal aj viacerých poslancov za SMER, ži čo poznajú nejakú krajinu, keď robíte rôzne komparatívne štúdie, kde by poslanci vládnej strany boli zároveň riaditeľmi nemocníc. Lebo pán Valocký nie je jediný. Podľa mňa taká krajina neexistuje. Neexistuje. Je absurdné, že vy ste vytvorili z funkcie riaditeľov nemocníc politické funkcie. A je ešte absurdnejšie, že ich riaditelia sú v kontrolnom výbore, ktorý kontroluje ministra zdravotníctva, ktorého rezort ich menuje. Ja možno ešte vystúpim v ústnej rozprave, lebo to, čo sa deje pri konflikte záujmov na ministerstve vnútra, dnes boli vypovedať novinárky, ktoré, kde začalo trestné stíhanie vo veci ohovárania ministra vnútra Kaliňáka. Ja si myslím, že vy už nemáte hranicu, nemáte mieru. Prokurátor, ktorý preveroval trestnú činnosť ministra vnútra, bol nezákonne obvinený NAKA. Nezákonne nehovorím ja, to bola Generálna prokuratúra. Poproste, prosím vás, pána poslanca Číža, aby bol ticho. (Prerušenie vystúpenia predsedajúcim). Danko, Andrej, predseda NR SR Ďakujem a poprosím vás, pán poslanec, držme sa témy pri rokovaní... Lipšic, Daniel, poslanec NR SR Ja sa držím témy, ja hovorím o konflikte záujmov a poprosím vás, keby ste vašich poslancov upozornili, aby sa správali v sále slušne. Budem pokračovať. Danko, Andrej, predseda NR SR Poprosím o kľud v sále a poprosím držať sa témy. Ďakujem. Lipšic, Daniel, poslanec NR SR Držím sa témy, ktorou je konflikt záujmov. Začal som zdravotníctvom, hovorím o vnútre. Tá situácia podľa mojej mienky je neudržateľná, keď prebieha trestné stíhanie v kauze Chovanec za údajne ohováranie ministra vnútra, riešia to podriadené zložky ministra vnútra. Teraz vy zablokujete diskusie o jeho odvolávaní a potom tuná pán poslanec Číž vykrikuje, že o tom nemôžme hovoriť. Čiže môžme o tom hovoriť vlastne nikdy a nikde, hej. Budeme o tom hovoriť, pán predseda, a kauza pána poslanca Valockého je len vrcholkom ľadovca, toho, akým spôsobom vaši nominanti a vaši vrcholní predstavitelia sú v konflikte záujmov par excellence. Aj k tomu vyzývam váš sta... (Prerušenie vystúpenia časomerom.)
7. schôdza NR SR - 1.deň - B. popoludní
Dátum: 2016-06-30
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

145. Ja som myslel, že to bola faktická na pána Fica, ale som sa asi zmýlil. Pani podpredsedníčka... (Prerušenie vystúpenia predsedajúcim.) Bugár, Béla, podpredseda NR SR 146. Pán poslanec, nemôžte komentovať... Lipšic, Daniel, poslanec NR SR 147. ... ja by som, viete, na vašom mieste by som na niektoré, na niektoré komentáre asi ani nereagoval. Pre mňa dôležité nie je ani tak vzdelanie na rôznych univerzitách, formálne či iné, pre mňa je dôležitý naozaj charakter. Niektorí kolegovia to mali aj na bilbordoch, ale už to dopadlo trošku inak. To je pre mňa dôležité. Nie titul za menom, pred menom. Možnože pre niekoho je dôležité mať tituly. Mne sa nezdá, že to je to najdôležitejšie. A myslím, že ste celkom výstižne odhadli situáciu, aj to, prečo minister vnútra nemôže odstúpiť napriek tomu, že všetci v tejto sále, myslím, že vieme, aj tí, čo nadšene vykrikujú, že škodí Slovenskej republike, škodí dôveryhodnosti Policajného zboru, že sa za neho policajti hanbia. Ale nemôže odísť preto, že tým by padol celý zlepenec. Celý zlepenec oligarchov. A ja si myslím, že dnes už sme v situácii, kedy treba hovoriť o tom, a opakovane a často, že keď táto garnitúra odíde, tak to nesmie mať pre budúcnosť tejto krajiny len politickú koncovku, ale to bude musieť mať aj trestnoprávnu koncovku. Určite áno, pretože inak, inak sa z tej chobotnice, do ktorej ste nás dneska zavliekli, nikdy nezbavíme. Túto krajinu dnes ovláda chobotnica, pán poslanec Blaha, pani poslankyňa Nicholsonová, všetci to vieme, len dnes zverejnil generálny prokurátor, že musel odvolať prokurátorov, ktorí sú napojení na Bašternáka a ktorí záhadou vyšetrujú pána Rybaniča. Tak je to.
7. schôdza NR SR - 1.deň - B. popoludní
Dátum: 2016-06-30
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

108. No, tak otázka je, kam by vás možno poslal Ondrej Žemba z Popradu, však, pán poslanec Chudík? Ale o tom budeme možno niekedy inokedy hovoriť. Pani poslankyňa (ruch v sále), pani poslankyňa, ja by som na vašom mieste na také dosť zúfalé reakcie poslancov SMER-u nereagoval. Zúfalé v zmysle, vy ste robila hovorkyňu mestskej, miestnej časti, kde bol starosta ten a ten, ktorý bol kamarát so starostom tým a tým, ktorý bol - no to už ste naozaj tak zúfalí, že nič iné neviete povedať? Naozaj? Lebo to je prejav akože obrovského zúfalstva, obrovského zúfalstva, vy nemáte vlastne čím argumentovať. Faktom je, faktom je, že v tomto stave, a mnohí z vás to dobre viete, by človek podozrivý z takýchto kontaktov, ako má pán Kaliňák, nemohol byť ministrom vnútra ani v Tadžikistane. To je proste fakt. Keď spomínal pán poslanec Muňko ešte kauzu Vareha, tak to je tiež príbeh podobný možno pánovi Bašternákovi. Evidentný daňový podvodník, ktorý kvôli kontaktom na daňové úrady a na politiku proste si myslel, že stojí nad zákonom. Za vašej prvej vlády. Obchodoval s lykožrútom, s euroočkami, úplne na hulváta, na drzovku a bol veselo na slobode, kým sme ho za našej vlády nedali tam, kam patrí, a dnes je právoplatne odsúdený. To je aj rozdiel oproti tomu poradcovi bývalej premiérky, že proste, áno, trestná činnosť sa deje. Otázka je, či tých ľudí posielate do basy alebo či v ich bytoch bývate. To je veľký rozdiel, páni kolegovia! (Potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Lipšic, Daniel (OĽANO)
Druh vystúpenia: Vystúpenie s faktickou poznámkou

22. Už to je tradičné, ja to musím povedať, keď sa rozdeľovala odvaha, tak pán Fico asi v inom rade stál, lebo nevypočuť si ani faktické poznámky na vlastné vystúpenie... (Ruch v sále.) Pán predsedajúci, poprosím, keby sa ukľudnili vaši poslanci. Hrnčiar, Andrej, podpredseda NR SR 23. Poprosím vás, kľud v rokovacej sále. Lipšic, Daniel, poslanec NR SR 24. Tak to tu ešte naozaj, to nerobil ani Mečiar, inak tam sa blížime, lebo ak niekto tuná dnes rozpráva, že kto poškodzuje záujmy krajiny a predsedníctvo, lebo hovoríte o nás, že kradneme a korumpujeme a to sa nemá hovoriť, to robil Vladimír Mečiar voči vtedajšej opozícii. A myslím si, že skončíte tak za chvíľku v princípe aj vy. Ak zahraničie nemá problém, tak vám, pán premiér, odporúčam jednu vec, však pozvite, keď tu bude summit, nejakého premiéra na večeru do Bonaparte, pozvite ho tam, či príde. Ak to zahraničie nevníma ako problém a všetko je v poriadku, tak prídu, je tam pekný výhľad, máte ich na čo navnadiť. Som zvedavý, ktorý premiér členskej krajiny Európskej únie príde. Ale keď som spomínal, len si trošku skúste predstaviť, čo by sa dialo, keby to bolo v opačnom garde, pri premiérke Radičovej, pri mne, veď niektorí vaši poslanci, tí aktívnejší, ktorí dneska budú tuná plamenne rečniť, tým by tento strop nestačil, ako by vysoko skákali. Pán poslanec Blaha, Číž, čo by robili? Viete si predstaviť, čo by robili, máte takú predstavivosť? Problém, prečo nemôže pán premiér ministra Kaliňáka odvolať, je, že tu je vážne podozrenie, že pán Bašternák slúži ako automatická pračka peňazí vrcholných predstaviteľov vlády, to je, žiaľ, fakt. A preto keby táto vláda padla a došlo by k zmene, tak si myslím, že by tá zmena nemala len dopad politický, ale by mala aj koncovku trestnoprávnu. A ja som presvedčený, že v nejakom okamihu aj trestnoprávnu koncovku mať bude.
18. schôdza NR SR - 1.deň - B. popoludní
Dátum: 2017-06-13
Poslanec: Laurenčík, Milan (SaS)
Druh vystúpenia: Vystúpenie s faktickou poznámkou

112. Ďakujem za slovo. Pán kolega Krajniak, mám podobné pocity, keď som ten zákon čítal, že je pomerne zložitý, ale keď sme si ho na klube nejak preštudovali, sme tiež rozhodnutí posunúť ho do druhého čítania s tým, že ho sa pokúsime ešte nejak doplniť v druhom čítaní. Ale mňa tam vyrušila trošku iná vec. Keď som si podrobne študoval tú dôvodovú správu a vplyvy, hlavne tie finančné vplyvy, tak som očakával, že zavádzaním elektronizácie vo verejnej správe by sa mali peniaze ušetriť. Tam je síce vplyv nulový, ale keď ako podrobnejšie som si pozrel tie jednotlivé položky, tak na niektorých činnostiach sa ušetrí pomerne slušný balík peňazí každý rok, ale tie peniaze sa celkovo neušetria, pretože hneď je navrhnuté, že sa rozdelia na nejaké ďalšie činnosti alebo na činnosti ďalšej organizácie, ako je na SEZ alebo úrad pána podpredsedu vlády Pellegriniho. Takže tam ma to trošku vyrušuje, pretože človek očakáva, že zavádzaním a elektronizáciou dôjde k nejakým úsporám a tu vidíme, že hoci sú tam vyčíslené veľké čísla, nakoniec k úspore žiadnej nedôjde. Ďakujem.
17. schôdza NR SR - 5.deň - B. popoludní
Dátum: 2017-05-16
Poslanec: Laurenčík, Milan (SaS)
Druh vystúpenia: Vystúpenie s faktickou poznámkou

54. Ďakujem za slovo. Pán poslanec Droba, ďakujem za príspevok, ktorý si predniesol za náš klub. Pripájame sa k podpore tohto, tejto deklarácie, tak ako sme ju aj podporili na výbore pre obranu a bezpečnosť spolu s kolegami. A takisto chcem aj ja teraz vyzvať aj koaličných poslancov na to, aby sme urobili aj ten druhý krok, aby na oplátku oni podporili ústavný zákon, ktorý pripravujeme. Vyrušuje ma tu iba jedna vec pri tejto deklarácii. Keď som si pozeral návrh rozpočtu verejnej správy na roky 2017 až 2019, tak výdavky na obranu nejdú nejak lineárne, ale v roku 2018 sa plánuje 1,21 %, v roku 2019 1,22 % a potom je ten skok k tomu nášmu záväzku, že v roku 2020 to bude 1,6. Tam to vidím trochu také divné, akoby táto vláda chcela tento rozpočet pripraviť vlastne pre nasledujúcu vládu, pretože v marci zrejme skončí a už sa s tým rozpočtom bude pasovať tá nová vláda. A myslím si, že by sme mali nejak pouvažovať o tom, ako tento plán tohto rozpočtu zmeniť a urobiť ho ambicióznejší a už v rokoch 2018 aj v rokoch 2019 dať na obranu viacej. Myslím, že to nie je o politike. Je to o bezpečnosti Slovenska. Je to vlastne o výdavkoch na to, aby sme sa my občania Slovenskej republiky cítili bezpečnejšie. Ďakujem.
17. schôdza NR SR - 3.deň - B. popoludní
Dátum: 2017-05-11
Poslanec: Laurenčík, Milan (SaS)
Druh vystúpenia: Vystúpenie s faktickou poznámkou

58. Ďakujem za slovo. Pán poslanec Bernaťák, predbehol ma síce môj kolega Ondrej Dostál, tiež som vlastne chcel upozorniť na to, že prečo to vlastne riešite iba na tento jediný kraj, na tento jediný rok a neriešite to systémovo v celom tom zákone, aby sa takéto veci nestávali ani v budúcnosti, lebo sa mi to zdá také divné úplne akože riešiť prechodné obdobie nie polroka, ale rok iba, hneď po týchto voľbách do VÚC, aby náhodou tí primátori a starostovia, ktorí budú kandidovať a budú zvolení za županov, tak aby na ich miesta neboli náhodou môcť byť zvolení ďalší nominanti. Je to ozaj divné, že týka sa to len týchto jedných volieb a nebude sa to týkať systémovo všetkých ďalších volieb. Ďakujem.
17. schôdza NR SR - 2.deň - B. popoludní
Dátum: 2017-05-10
Poslanec: Laurenčík, Milan (SaS)
Druh vystúpenia: Vystúpenie s faktickou poznámkou

62. Ďakujem za slovo, pán podpredseda. Ja by som chcel podporiť kolegyňu pani poslankyňu Zemanovú aj takým príkladom z praxe. V Terchovej, kde som bol dva roky starostom, síce nemáme marginalizované skupiny obyvateľstva, ale tak isto ľudia, ktorí tam žijú, majú problém s usporiadaním, majetkoprávnym vysporiadaním svojho vlastníctva, hlavne čo sa týka ciest. Sme v podstate obec, ktorá je v Žilinskom okrese najväčšou obcou, čo sa týka rozlohy, sme väčší ako mesto Žilina a naši ľudia, ktorí tam bývajú, žijú v šesťdesiatich štyroch osadách, do ktorých vedie cirka 56 km ciest a z týchto ciest je 70 % nevysporiadaných. To znamená, že idú po súkromných pozemkoch. Obec pri súčasnej legislatíve a možnostiach hlavne finančných aj organizačných nemá sama možnosť a schopnosť vysporiadať tieto pozemky. Takže ten zákon a tento pozmeňovací návrh, keby bol prijatý, tak by sme si vedeli predstaviť, že by sa aj táto problematika dala riešiť. A možno ešte kolegyňa zabudla pripomenúť jednu vec. Hovorila síce o verejných budovách a stavbách, ale napríklad po ROEP-e, ktorý prebehol v našej obci, sme zistili, že väčšia polovica cintorína, ktorý máme, je tak isto na súkromných pozemkoch. To znamená, že súkromníci na svojich pozemkoch majú teraz hrobové miesta a s tým je tak isto problém a možnože do budúcna by bolo dobré, keby pri týchto majetkoprávnych vzťahoch a usporiadaniach sa myslelo aj na takúto vec. Ďakujem.
14. schôdza NR SR - 12.deň - A. dopoludnia
Dátum: 2017-04-07
Poslanec: Laurenčík, Milan (SaS)
Druh vystúpenia: Vystúpenie s faktickou poznámkou

88. Ďakujem za slovo, pani podpredsedníčka. Pán poslanec Matovič, chcel som sa pôvodne prihlásiť do rozpravy, ale po 27-hodinovom maratóne neviem, či by som to tam ustál za tým stolíkom, tak skúsim len takto krátko zareagovať cez faktickú poznámku. Minulý týždeň sme predkladali podobný návrh, osud tohto návrhu je zrejmý, nepostúpil do druhého čítania. Obávam sa, že ani ten váš nepostúpi. My sme tam trošku riešili tú problematiku ináč, my sme mali to jednoduchšie, nechceli sme odoberať hodnosti, pretože si uvedomujeme, že tá hanba je dostatočným trestom pre kapitána Danka a čím dlhšie bude tejto hanbe čeliť, tak tým možno skôr pochopí, že ten krok, ktorý urobil, nebol správny. Samozrejme tento váš návrh podporujeme a v prípade, ak prejde do druhého čítania, budeme teda hlasovať za, by sme sa teda radi porozprávali aj o tom našom videní toho povyšovania a ak bude potom spoločná dohoda, tak by sme to radi spolu zmenili. Takže držím palce, nech postúpi do druhého čítania. Ďakujem.